บัวหลวงปัดทุบหุ้น
โปรแกรมเทรดต้นเหตุตลาดร่วงติดฟลอร์โบรกเกอร์เตือนลงได้อีกอย่าเพิ่งรีบซื้อ
25 มี.ค. 2556

โปรแกรมเทรดต้นเหตุตลาดร่วงติดฟลอร์โบรกเกอร์เตือนลงได้อีกอย่าเพิ่งรีบซื้อ
บล.บัวหลวง ปฏิเสธโปรแกรมเทรดของบริษัทต้นตอทุบหุ้น “จรัมพร” สอบซื้อขายผิดปกติทันที โบรกเกอร์เตือนอย่ารีบเข้า
ตลาดหุ้นเดี้ยงวันศุกร์ที่ผ่านมา โดยมีกระแสข่าวว่าต้นตอทุบหุ้นเดี้ยงติดฟลอร์หลายตัวมาจากโปรแกรมเทรดของบริษัทหลักทรัพย์ (บล.) บัวหลวง ซึ่งจะขายอัตโนมัติหากราคาหุ้นถึงจุดที่ตั้งคำสั่งไว้ เช่น ราคาหุ้นลดลง 10% จากต้นทุนที่ซื้อหรือหุ้นมีสัญญาณขายทางเทคนิค ซึ่งเมื่อวันที่ 22 มี.ค.ที่ผ่านมา หุ้นหลายตัวมีสัญญาณขายทางเทคนิค จึงทำให้โปรแกรมเทรดของ บล.บัวหลวง ต้องขายหุ้นออกมาจนส่งผลให้นักลงทุนตื่นตระหนกขายหุ้นตามออกมาเช่นกันจนราคาหุ้นดิ่งทันที 30%
โบรกเกอร์ เปิดเผยว่า โปรแกรมเทรดของ บล.บัวหลวง แตกต่างจากโบรกเกอร์รายอื่นๆ เช่น ในกรณีราคาหุ้นร่วงลงถึงจุดที่ตั้งคำสั่งไว้ จะมีเจ้าหน้าที่ติดต่อสอบถามลูกค้าว่าจะขายหรือไม่ ทำให้มีเวลาในการตัดสินใจ และจะไม่ทำให้ตลาดแตกตื่นขาย (แพนิกเซล) เหมือนของ บล.บัวหลวง
นายพิเชษฐ สิทธิอำนวย กรรมการผู้อำนวยการ บล.บัวหลวง กล่าวว่า โปรแกรมเทรดของบริษัท ซึ่งให้บริการลูกค้าระดับ 34 ล้านบาทขึ้นไป ไม่ได้เป็นต้นเหตุให้หุ้นตกหนัก 64 จุด และไม่ได้เป็นโปรแกรมเทรดที่มีเฉพาะบริษัท แต่หลายๆ โบรกเกอร์มีโปรแกรมเทรดสำหรับลูกค้าตามแต่จะสร้างโปรแกรมขึ้นมา
สำหรับโปรแกรมเทรดของ บล.บัวหลวง ไม่ได้เป็นโปรแกรมที่มองอนาคต โดยเฉพาะโปรแกรมเทคนิคอล จะเป็นโปรแกรมที่พิเศษตรงที่สัญญาณทางเทคนิคอลให้ขาย โปรแกรมจะทำงานขายหุ้นโดยอัตโนมัติ 
“โปรแกรมเทรด โดยเฉพาะสัญญาณเทคนิคอล จะเป็นโปรแกรมที่ไม่ต่างกับคนที่สั่งซื้อขาย เพียงแต่ไม่ใช้คนมานั่งดู และเร็วกว่าคนดู ถึงจุดขาย เครื่องจะสั่งขายเลย ซึ่งโปรแกรมนี้ไม่ได้ออกแบบมาให้ถล่มตลาด” นายพิเชษฐ กล่าว
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า โปรแกรมเทรดของโบรกเกอร์ที่นำมาให้บริการลูกค้า ตลาดได้มีการตรวจสอบแล้วใช้ได้ และเมื่อวันที่ 22 มี.ค.ที่ผ่านมา การซื้อขายผ่านโปรแกรมเทรดก็ไม่ได้เพิ่มขึ้นกว่าที่ผ่านมาอย่างมีนัยสำคัญ 
“ตอนเวลาประมาณ 11.00 น. ที่หุ้นหลายตัวดิ่งติดฟลอร์ ตลาดได้เข้าไปตรวจสอบหาความผิดปกติทันที ประเด็นมีคนขายเยอะ และรู้ว่าใครขายก็ขอให้โบรกเกอร์ชี้แจงข้อมูล และหลายกรณีตลาดก็ได้แจ้งให้กรรมการผู้จัดการ บล.ทราบเรื่องด้วย” นายจรัมพร กล่าว
สำหรับตัวเลขบังคับขายหรือฟอร์ซเซลของวันศุกร์ที่ผ่านมา ดัชนีหุ้นร่วงเกิน 1% ต้องรอให้โบรกเกอร์ส่งข้อมูลมาให้ตลาดตอนสิ้นวัน ซึ่งราคาหุ้นที่ลดลงมากแล้วจะมีผลต่อเนื่องให้ฟอร์ซเซลวันจันทร์นี้หรือไม่ คงไม่เพราะหากจะฟอร์ซเซลก็จะทำเมื่อวันศุกร์ที่ผ่านมาแล้ว 
ด้านตลาดหุ้นที่ทรุดหนัก จากการรวบรวมปริมาณการยืมหุ้นไป ขายล่วงหน้า (ชอร์ตเซล) ช่วงวันที่ 19-21 มี.ค. ซึ่งเป็นช่วงที่ดัชนีปรับตัวลงแรงถึง 62 จุด หรือ 3.9% พบว่ามีหุ้นที่ถูกชอร์ตประมาณ 77 บริษัท มีมูลค่ารวม 1,754 ล้านบาท 
นายชัย จิรเสวีนุประพันธ์ ผู้อำนวยการฝ่ายกลยุทธ์การลงทุน บล.โนมูระ พัฒนสิน กล่าวว่า ดัชนีหุ้นเปลี่ยนทิศเป็นขาลงและมีความไม่แน่นอนสูงเป็นปัจจัยสำคัญที่ทำให้ธุรกิจการยืมหุ้นไปขายล่วงหน้ากลับมามีบทบาทมากขึ้น
“ตอนนี้ยังหาจุดต่ำสุดไม่ได้ จึงแนะนำให้นักลงทุนถือเงินสดรออยู่นอกตลาดจนกว่าสถานการณ์จะชัดเจนเพราะยังมีตัวแปรอยู่ 5 เรื่อง เช่น ค่าเงินบาท การเมือง ปัญหาประเทศไซปรัส และเดือน เม.ย. เป็นช่วงหยุดยาวซึ่งน่าจะทำให้ตลาดนิ่ง และหลังจากนั้นค่อยมาดูสถานการณ์อีกครั้ง” นายชัย กล่าว 
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต กล่าวว่า แนะนำให้นักลงทุนเลือกลงทุนหุ้นเป็นรายตัว โดยเฉพาะหุ้นที่ไม่เกี่ยวเนื่องกับอัตราแลกเปลี่ยน และหุ้นที่ปลอดภัยจากการเมือง เป็นต้น
บล.เอเซีย พลัส แนะนำให้นักลงทุนอยู่นอกตลาดก่อนเพราะต่างชาติเทขายหุ้นเอเชียอย่างหนักตลอดสัปดาห์ที่ผ่านมา (1821 มี.ค.) รวม 2,500 ล้านเหรียญสหรัฐ ขณะนี้น่าจะเป็นเพียงจุดเริ่มต้นของขาออก ซึ่งจะกดดันให้ตลาดหุ้นไทยปรับฐานลง
“ตอนนี้การขายของต่างชาติคล้ายกับช่วงตลาดหุ้นไทยปรับฐานหนักเกือบ 10% กินเวลากว่า 1 เดือน ช่วง 9 พ.ค.-6 มิ.ย. 2555 ครั้งนั้น มีแรงขายจากต่างชาติมากถึง 2.2 หมื่นล้านบาท”